Laster innhold, vennligst vent.. For å se dette innholdet, må du aktivere JavaScript i nettleseren din.

LANGT NEDE: Start-trener Mons Ivar Mjelde fikk lite å juble for fra benken. Foto: Ekornesvåg, Svein Ove / NTB scanpix

Molde-trener Tor Ole Skullerud var naturlig nok storfornøyd etter å ha sett hjemmelaget valse over Start søndag kveld. Tommy Høiland spilte hovedrollen med sitt hat trick, og selv om tempoet dalte i 2.-omgangen, var Molde aldri truet av sørlendingene.

Og blåtrøyene hadde et visst press på seg etter at Rosenborg tok en ny seier lørdag. Hvis Molde hadde snublet, kunne det skilt ni poeng allerede.

Men Skullerud er ikke altfor bekymret over trøndernes solide start.

– Jeg tror de har bommet med treningsopplegget. De er jo altfor tidlig i form, smiler Skullerud til TV 2.

– Rosenborg ser sterke ut. Stabæk ser sterke ut. Det er fortsatt veldig mange poeng å spille om, sier Molde-sjefen mer alvorlig.

Mjelde tror på Molde

Etter at Agnaldo la på til 3-0, kronet Høiland hat tricket etter 87 minutter. Da hadde Start vært nær redusering ved et par anledninger, men kristiansandlaget var aldri i nærheten av poeng.

Start-trener Mons Ivar Mjelde tippet Molde-gull før sesongen. Og han står ved tipset etter å ha møtt både Molde og Rosenborg (3-2-tap på Lerkendal).

– På det beste synes jeg de har størst potensial. RBK vært best så langt, men jeg tror det blir tett og jevnt. Jeg står på tipset mitt. Jeg tror Molde har mest kvalitet, sier Mjelde til TV 2.

Artikkelen fortsetter under bildet.

STRÅLTE: Molde-spiss Tommy Høiland. Foto: EkornesvÃ¥g, Svein Ove / NTB scanpix

Start trøbler

Med tre poeng rykker Molde altså opp på tredjeplass i serien, seks poeng bak ligaleder Rosenborg.

Trønderne har hatt en fantastisk sesongstart, og Molde har ikke råd til å havne mange flere poeng bak før oppgaven blir veldig vanskelig.

Start, som sliter med store økonomiske problemer, har sanket åtte poeng på sju kamper. Laget ligger nå på 11.-plass.